Olimpijske igre 2024.
Ljetne olimpijske igre 2024 (francuski: Jeux olympiques d'été de 2024 ), službeno poznate kao XXXIII olimpijske igre (francuski: Jeux de la XXXIIIe Olympiade), poznate i pod nazivom Pariz 2024, bile su međunarodno sportsko takmičenje koje se održavalo od 26. jula do 11. augusta 2024. u Francuskoj s Parizom kao glavnim gradom domaćinom uz još 16 gradova širom kontinentalne Francuske, plus jedna podlokacija na Tahitiju—ostrvu u okviru francuske prekomorske zemlje i prekomorskog kolektiviteta Francuske Polinezije. Nakon što je prethodno bio domaćin 1900. i 1924, Pariz je postao drugi grad koji je tri puta bio domaćin Olimpijskih igara, nakon Londona (1908, 1948. i 2012). Godine 2024. obilježeno je sto godina od Pariških igara 1924. i šestih Olimpijskih igara čiji je domaćin bila Francuska (tri ljeti i tri zimi). Proces nadmetanja za ove Igre započeo je 2015. Pet gradova je predalo kandidaturu, ali Hamburg, Rim i Budimpešta su se povukli, ostavljajući u nadmetanju samo Pariz i Los Angeles. Prijedlog za istovremeni izbor gradova domaćina 2024. i 2028. odobren je na vanrednoj sjednici MOK-a 11. 7. 2017. u Lozani . 31. 7. 2017. MOK je pregovarao o dogovoru kojim će Pariz biti domaćin Igara 2024. godine, a Los Angeles četiri godine kasnije. Službena najava ove odluke održana je na 131. zasjedanju MOK-a u Limi, Peru, 13. septembra 2017.